62022CO0198_INF
Sklep Sodišča (šesti senat) z dne 6. marca 2023 – Deutsche Bank (Omejevalni sporazum – Evrski obrestni izvedeni finančni instrumenti)
(Združeni zadevi C-198/22 in C-199/22)
„Predhodno odločanje – Člen 99 Poslovnika Sodišča – Člen 101 PDEU – Direktiva 2014/104/EU – Člen 10 – Časovno področje uporabe – Odškodninske tožbe zaradi kršitev določb konkurenčnega prava Evropske unije – Zastaralni rok – Kršitev, storjena pred začetkom veljavnosti direktive – Varstvo potrošnikov“
1.
Konkurenca – Odškodninska tožba za škodo, povzročeno s kršitvami pravil o konkurenci – Direktiva 2014/104 – Kršitev, ki je prenehala pred začetkom veljavnosti direktive – Zastaralni rok za vložitev odškodninske tožbe – Določitev začetka teka – Uporaba nacionalnega prava – Meje – Spoštovanje načela učinkovitosti – Zastaralni rok, ki lahko začne teči šele po tem, ko kršitev preneha in se oškodovanec seznani z nujno potrebnimi informacijami za vložitev tožbe – Lastnost potrošnika oškodovane osebe – Nevplivanje
(Člen 101 PDEU; Direktiva 2014/104 Evropskega parlamenta in Sveta)
(Glej točke od 33 do 52 ter točko 1 izreka.)
2.
Konkurenca – Odškodninska tožba za škodo, povzročeno s kršitvami pravil o konkurenci – Direktiva 2014/104 – Časovna veljavnost – Bistvene določbe – Prepoved retroaktivne uporabe nacionalne zakonodaje o prenosu – Nebistvene določbe – Prepoved retroaktivne uporabe nacionalne zakonodaje o prenosu za tožbe, vložene pred 26. decembrom 2014
(Direktiva 2014/104 Evropskega parlamenta in Sveta, člen 22)
(Glej točke od 58 do 61.)
3.
Konkurenca – Odškodninska tožba za škodo, povzročeno s kršitvami pravil o konkurenci – Direktiva 2014/104 – Časovna veljavnost – Določba, ki določa, da je zastaralni rok za vložitev odškodninskih tožb najmanj pet let – Bistvena določba – Prepoved retroaktivne uporabe nacionalne zakonodaje o prenosu
(Direktiva Evropskega parlamenta in Sveta 2014/104, člena 10 in 22)
(Glej točke od 63 do 69 in 72 ter točko 2 izreka.)
4.
Akti institucij – Direktive – Izvajanje držav članic – Nujnost zagotoviti učinkovitost direktiv – Dolžnosti nacionalnih sodišč – Obveznost skladne razlage – Obseg – Razlaga nacionalnega prava contra legem – Izključitev
(člen 4(3) PEU; člen 288 PDEU)
(Glej točko 71.)
Izrek
1.
Člen 101 PDEU in načelo učinkovitosti je treba razlagati tako, da ne nasprotujeta nacionalni ureditvi, kot se razlaga v nacionalni sodni praksi, v skladu s katero zastaralni rok za odškodninsko tožbo zaradi kršitve določb konkurenčnega prava Evropske unije, ki jo je vložil potrošnik, začne teči z dnem objave povzetka končne odločbe Evropske komisije, s katero je bila ta kršitev ugotovljena, v Uradnem listu Evropske unije, ker je mogoče razumno šteti, da se je oškodovanec seznanil z nujnimi elementi, ki mu omogočajo vložitev njegove odškodninske tožbe, na dan te objave.
2.
Člen 10(3) Direktive 2014/104/EU Evropskega parlamenta in Sveta z dne 26. novembra 2014 o nekaterih pravilih, ki urejajo odškodninske tožbe po nacionalnem pravu za kršitve določb konkurenčnega prava držav članic in Evropske unije (2) je treba razlagati tako, da na njegovo časovno področje uporabe spada odškodninska tožba zaradi kršitve konkurenčnega prava, ki je bila, čeprav se nanaša na kršitev, ki se je končala pred začetkom veljavnosti te direktive, vložena po začetku veljavnosti določb, s katerimi je bila ta direktiva prenesena v nacionalno pravo, saj zastaralni rok za to tožbo ni potekel pred datumom izteka roka za prenos navedene direktive.